Na temelju članka 53. Zakona o lokalnim izborima („Narodne novine“, broj 144/12.) te članka 24. Odluke o izboru članova vijeća mjesnih odbora na području Grada Buzeta („Službene novine Grada Buzeta“, broj 7/11.), Izborno povjerenstvo za izbor članova vijeća mjesnih odbora dana 9. listopada 2015. godine propisuje

**OBVEZATNE UPUTE BROJ MSGB-I**

**o redoslijedu izbornih radnji, tijeku rokova i provedbi izbora**

**za članove mjesnih odbora na području Grada Buzeta**

**I. OPĆENITO O IZBORNIM RADNJAMA**

1. Gradsko vijeće Grada Buzeta odlukom je raspisalo izbore za članove vijeća mjesnih odbora na području Grada Buzeta („Službene novine Grada Buzeta“, broj 7/15.).

**Izbori će se održati u nedjelju, 8. studenog 2015.**

2. Rokovi teku

**od 8. listopada 2015. u 00:00 sati.**

3. Prijedlozi lista kandidata, odnosno prijedlozi kandidata za izbor članova vijeća mjesnih odbora i njihovih zamjenika moraju biti dostavljeni izbornom povjerenstvu najkasnije u roku 14 dana od dana raspisivanja izbora, dakle

**do** **22. listopada 2015. do 24:00 sata.**

4. Izborno povjerenstvo sastavit će i na oglasnim pločama mjesnih odbora i Grada Buzeta objaviti sve pravovaljano predložene liste za izbor članova vijeća mjesnih odbora, kao i zbirnu listu, i to u roku 48 sati od isteka roka propisanog za postupak kandidiranja i podnošenja liste, dakle,

**najkasnije do 24. listopada 2015. do 24:00 sata.**

5. Izborna promidžba počinje danom objave zbirnih kandidacijskih lista, a završava 24 sata prije dana održavanja izbora, dakle

**do zaključno, 6. studenog 2015. u 24:00 sata.**

6. Zabrana izborne promidžbe (izborna šutnja), objavljivanje procjene izbornih rezultata, kao i objavljivanje prethodnih neslužbenih rezultata izbora, objavljivanje fotografija, izjava i intervjua nositelja lista, odnosno kandidata te navođenje njihovih izjava ili pisanih djela u medijima,

**traje od 7. studenog 2015. u 00:00 sati** **do 8. studenog 2015. u 19:00 sati.**

7. Izborno povjerenstvo objavit će koja su biračka mjesta određena, s naznakom koji će birači imaju pravo glasovati na pojedinim biračkim mjestima najkasnije 15 dana prije dana održavanja izbora, dakle

**do 24. listopada 2015. do 24:00 sata.**

8. Izborno povjerenstvo imenovat će biračke odbore najkasnije 10 dana prije dana održavanja izbora za članove vijeća mjesnih odbora, dakle

**do** **28. listopada 2015. do 24:00 sata.**

9. Glasovanje traje neprekidno od 7:00 do 19:00 sati. Birališta se zatvaraju u 19:00 sati, ali će se biračima koji su se zatekli u 19:00 sati na biralištu omogućiti glasovanje.

10. Birački odbor mora izbornom povjerenstvu dostaviti zapisnik o svojem radu s ostalim izbornim materijalom najkasnije u roku 12 sati od zatvaranja birališta, dakle

**do** **9. studenog 2015. do 7:00 sati.**

11. Izborno povjerenstvo utvrdit će rezultate glasovanja na biračkim mjestima najkasnije u roku 24 sata od sata zatvaranja birališta, dakle

**najkasnije do** **9. studenog 2015. do 19:00 sati.**

12. Izborno povjerenstvo, kad utvrdi rezultate glasovanja za članove vijeća mjesnih odbora, objavit će bez odgađanja rezultate izbora na oglasnim pločama mjesnih odbora i Grada Buzeta, sukladno zapisniku o radu izbornog povjerenstva.

**II. ZAŠTITA IZBORNOG PRAVA**

13. Zaštita izbornog prava ostvaruje se u skladu s odredbama Zakona o lokalnim izborima te članaka 45. do 51. Odluke.

**III. ZAVRŠNA ODREDBA**

14. Ove Obvezatne upute stupaju na snagu danom objave u „Službenim novinama Grada Buzeta“.

KLASA: 026-01/15-01/1

URBROJ: 2106/01-01-15-1

Buzet, 8. listopada 2015.

IZBORNO POVJERENSTVO

ZA IZBOR ČLANOVA VIJEĆA MJESNIH ODBORA

PREDSJEDNIK

Nenad Šćulac, v. r.

-----------------------------------------------------------------------------------------------------------------

Na temelju članka 53. Zakona o lokalnim izborima („Narodne novine“, broj 144/12.) te članka 24. Odluke o izboru članova vijeća mjesnih odbora na području Grada Buzeta („Službene novine Grada Buzeta“, broj 7/11.), izborno povjerenstvo propisuje

## OBVEZATNE UPUTE BROJ MSGB-II

**o obrascima za provedbu izbora za članove vijeća**

**mjesnih odbora na području Grada Buzeta**

1. Pripreme i provedba izbora za članove vijeća mjesnih odbora na području Grada Buzeta obavljat će se isključivo na obrascima propisanima ovim obvezatnim uputama. Obrasci su namijenjeni izborima za vijeća mjesnih odbora Grada Buzeta.

2. Obrasci iz točke 1. ovih Obvezatnih uputa nose oznaku VMOGB.

3. Ako za pojedine radnje nije Obvezatnim uputama utvrđen odgovarajući obrazac, izborno povjerenstvo će, kada je to neophodno za provedbu odgovarajuće izborne radnje, odrediti sadržaj i oblik obrasca u skladu s odredbama izbornog zakona i općih akata.

4. Obrasci za provedbu izbora su:

* **VMOGB-1** Prijedlog liste kandidata za članove vijeća mjesnog odbora,
* **VMOGB-2** Prijedlog kandidacijske liste grupe birača za članove vijeća mjesnih odbora,
* **VMOGB-3** Očitovanje kandidata o prihvaćanju kandidature za člana vijeća mjesnih odbora,
* **VMOGB-4** Izjava o prihvaćanju dužnosti člana tijela za provedbu izbora za člana vijeća mjesnih odbora,
* **VMOGB-5** Rješenje o imenovanju biračkog odbora,
* **VMOGB-6** Rješenje o određivanju biračkih mjesta,
* **VMOGB-7** Glasački listić za izbore za kandidacijsku listu članova vijeća mjesnih odbora,
* **VMOGB-8** Zapisnik o radu biračkog odbora za kandidacijske liste za izbor članova vijeća mjesnih odbora,
* **VMOGB-9** Zapisnik o radu izbornog povjerenstva za izbor članova vijeća mjesnih odbora.

5. Oznake, nazivi i sadržaj obrasca sastavni su dio ovih Obvezatnih uputa.

6. Ove Obvezatne upute stupaju na snagu danom donošenja, a objavit će se u „Službenim novinama Grada Buzeta“.

KLASA: 026-01/15-01/1

URBROJ: 2106/01-01-15-2

Buzet, 8. listopada 2015.

IZBORNO POVJERENSTVO

ZA IZBOR ČLANOVA VIJEĆA MJESNIH ODBORA

PREDSJEDNIK

Nenad Šćulac, v. r.

-----------------------------------------------------------------------------------------------------------------

**MSGB-III**

Na temelju članka 53. Zakona o lokalnim izborima („Narodne novine“, broj 144/12.) te članka 25. Odluke o izboru članova vijeća mjesnih odbora na području Grada Buzeta („Službene novine Grada Buzeta“, broj 7/11.), izborno povjerenstvo propisuje

## OBVEZATNE UPUTE BROJ MSGB-III

**o odustajanju od kandidature za izbor članova vijeća mjesnih odbora**

1. Političke stranke koje su predložile kandidacijske liste (u daljnjem tekstu: liste) za članove vijeća mjesnih odbora navedenih u glavi ovih Obvezatnih uputa, mogu na način propisan njihovim statutom ili posebnom odlukom donesenom na temelju statuta odustati od predložene liste, **najkasnije do** **24. listopada 2015. do 24:00 sata**.

2. Podnositelji koji su predložili kandidacijske liste grupe birača (u daljnjem tekstu: liste) za članove vijeća mjesnog odbora mogu odustati od predložene liste **najkasnije do** **24. listopada 2015. do 24:00 sata**.

3. Odustajanje jednog ili više kandidata s liste nije moguće nakon što je lista predana izbornom povjerenstvu, te se odustajanje neće uvažiti i lista ostaje potpuna s imenima svih predloženih kandidata.

4. Pisana obavijest o odustajanju mora biti dostavljena izbornom povjerenstvu najkasnije do navedenog roka (točka 1. i 2.)

5. Ove Obvezatne upute stupaju na snagu danom donošenja, a objavit će se u „Službenim novinama Grada Buzeta“.

KLASA: 026-01/15-01/1

URBROJ: 2106/01-01-15-3

Buzet, 8. listopada 2015.

IZBORNO POVJERENSTVO

ZA IZBOR ČLANOVA VIJEĆA MJESNIH ODBORA

PREDSJEDNIK

Nenad Šćulac, v. r.

-----------------------------------------------------------------------------------------------------------------

**MSGB-IV**

Na temelju članka 53. Zakona o lokalnim izborima („Narodne novine“, broj 144/12.) te članka 25. Odluke o izboru članova vijeća mjesnih odbora na području Grada Buzeta („Službene novine Grada Buzeta“, broj 7/11.), izborno povjerenstvo propisuje

## OBVEZATNE UPUTE BROJ MSGB-IV

**o pravima i dužnostima promatrača i o načinu promatranja rada tijela**

**za provedbu izbora za članove vijeća mjesnih odbora**

1. Pravo promatrati izborni postupak, provedbu izbora te rad izbornih tijela imaju:

* promatrači političkih stranaka registriranih u Republici Hrvatskoj koje su predložile kandidacijsku listu (dalje: promatrači političkih stranaka),
* promatrači birača koji su predložili kandidacijsku listu birača (dalje: promatrači birača),
* promatrači nevladinih udruga registriranih u Republici Hrvatskoj kao udruga koja djeluje na području neovisnog promatranja izbornih postupaka i/ili promicanja ljudskih i građanskih prava (dalje: promatrači nevladinih udruga)
* promatrači međunarodnih organizacija koje djeluju u Republici Hrvatskoj (dalje: strani promatrači).

Pravo promatranja izbora obuhvaća promatranje cjelokupnog izbornog postupka, a naročito glasovanje, rad izbornih tijela i uvid u cjelokupni izborni materijal.

1. Politička stranka, odnosno udruga dužna je promatraču kojeg je odredila izdati potvrdu o svojstvu promatrača. Potvrdu izdaje i potpisuje osoba ovlaštena za zastupanje političke stranke, odnosno udruge određena statutom ili drugom odlukom donesenom na temelju statuta stranke, odnosno punomoćnik kojeg ta osoba ovlasti.

Predlagatelj ili nositelj kandidacijske liste birača dužan je promatraču kojeg su odredili izdati potvrdu o svojstvu promatrača. Potvrdu izdaje i punomoćnik kojeg ta osoba ovlasti.

Kandidat na izborima ne smije biti promatrač na izborima za koje je kandidat.

1. Političke stranke te osobe iz točke 2. ovih uputa mogu podnijeti zahtjev za promatranje izbora od dana objave zbirnih lista kandidacijskih lista. Uz zahtjev za promatranje izbora podnosi se i potvrda političke stranke, odnosno potvrda predlagatelja kandidature kandidata grupe birača o svojstvu promatrača.

Nevladine udruge i strani promatrači mogu podnijeti zahtjev za promatranje izbora od dana stupanja na snagu odluke o raspisivanju izbora. Uz zahtjev za promatranje izbora nevladina udruga će dostaviti presliku rješenja o upisu u registar udruga, a strani promatrač odobrenje izbornog povjerenstva.

Zahtjevi za promatranje izbora i popis promatrača dostavljaju se izbornom povjerenstvu najkasnije 5 dana prije dana održavanja izbora.

1. Službenu iskaznicu promatraču izdaje i uručuje izborno povjerenstvo. Promatrač je dužan nositi vidljivo istaknutu službenu iskaznicu za cijelo vrijeme promatranja izbornog postupka i rada izbornog tijela.

Ako izborno povjerenstvo promatraču nije izdalo iskaznicu, promatrač će se identificirati rješenjem izbornog povjerenstva kojim je promatraču odobreno promatranje izbora.

1. Promatrač koji promatra rad biračkog odbora ima pravo biti nazočan radu biračkog odbora od pripremanja biračkog mjesta prije njegova otvaranja, za vrijeme glasovanja, prebrojavanja glasačkih listića i utvrđivanja rezultata glasovanja te ispunjavanja zapisnika o radu biračkog odbora.

Promatraču je dopušteno stavljati obrazložene primjedbe na rad biračkog odbora u zapisnik o radu biračkog odbora ili ih u pisanom obliku priložiti tom zapisniku.

Birački odbor dužan je primiti pisanu primjedbu promatrača i priložiti je zapisniku o radu biračkog odbora i o tome izdati potvrdu.

Promatrač smije dolaziti i odlaziti s biračkog mjesta, ne remeteći postupak glasovanja i rad biračkog odbora.

Promatrač ne smije odgovarati na upite birača, a u slučaju da mu se birač obrati, dužan je uputiti ga predsjedniku ili članu biračkog odbora.

1. Promatrač ima pravo biti nazočan radu izbornog povjerenstva za vrijeme održavanja sjednica te upozoravati na uočene nepravilnosti.

Promatračima je dopušteno stavljati obrazložene primjedbe na rad izbornog tijela i dužni su ih u pisanom obliku priložiti zapisniku o radu tog izbornog tijela.

Promatrač ima pravo zahtijevati presliku ili prijepis zapisnika o radu izbornog tijela čiji je rad promatrao te ima pravo biti nazočan primopredaji izbornog materijala.

1. Izborno tijelo čiji se rad promatra ne smije isključiti promatranje, ali smije ograničiti broj promatrača, ako nedostatak prostora ili drugi razlozi ne dopuštaju istovremeno promatranje svim promatračima.

Izborna tijela dužna su promatračima omogućiti promatranje i praćenje svojeg rada.

Promatrač ima pravo promatranja cjelokupnog izbornog postupka i pravo uvida u cjelokupni izborni materijal sve do proglašenja službenih konačnih rezultata izbora.

1. Promatrač ne smije ometati rad izbornog tijela.

Predsjednik izbornog tijela usmeno će opomenuti promatrača koji ometa rad izbornog tijela. Ako promatrač unatoč opomeni nastavi s ometanjem, predsjednik izbornog tijela ovlašten je naložiti njegovo udaljavanje.

Promatrač ne smije tonski ili video snimati rad izbornog tijela. Također, ne smije nositi bilo kakve oznake, fotografije kandidata ili druge promidžbene materijale te na bilo koji drugi način utjecati na birače.

1. Ove Obvezatne upute stupaju na snagu danom donošenja, a objavit će se u „Službenim novinama Grada Buzeta“.

KLASA: 026-01/15-01/1

URBROJ: 2106/01-01-15-4

Buzet, 8. listopada 2015.

IZBORNO POVJERENSTVO

ZA IZBOR ČLANOVA VIJEĆA MJESNIH ODBORA

PREDSJEDNIK

Nenad Šćulac, v. r.

-----------------------------------------------------------------------------------------------------------------

**MSGB-V**

Na temelju članka 53. Zakona o lokalnim izborima („Narodne novine“, broj 144/12.) te članka 25. Odluke o izboru članova vijeća mjesnih odbora na području Grada Buzeta („Službene novine Grada Buzeta“, broj 7/11.), izborno povjerenstvo propisuje

## OBVEZATNE UPUTE BROJ MSGB-V

**o načinu uređenja prostorija u kojima će se glasovati na biračkom mjestu**

1. U prostorijama u kojima će se glasovati mogu se isticati državni simboli u skladu s Ustavom RH i Zakonom o grbu, zastavi i himni RH te zastavi i lenti Predsjednika RH. U istim prostorijama mogu se isticati i obilježja Istarske županije i Grada Buzeta.

2. Prostorije u kojima će se glasovati moraju se urediti i opremiti na način da se osigura tajnost glasovanja, dakle tako da nitko iz ostalog dijela prostorije ne može vidjeti kako je glasač popunio glasački listić.

3. Birački odbor na svakom biračkom mjestu dužan je neposredno prije otvaranja birališta na vidljivo mjesto istaknuti sve kandidacijske liste s pregledno navedenim imenima svih kandidata za članove vijeća mjesnog odbora za koje se glasuje.

4. Kako bi birač znao u koju će glasačku kutiju ubaciti glasački listić, birački odbor je dužan na prednju stranu svake glasačke kutije istaknuti glasački listić kakav se ubacuje u tu glasačku kutiju.

5. Ove Obvezatne upute stupaju na snagu danom donošenja, a objavit će se u „Službenim novinama Grada Buzeta“.

KLASA: 026-01/15-01/1

URBROJ: 2106/01-01-15-5

Buzet, 8. listopada 2015.

IZBORNO POVJERENSTVO

ZA IZBOR ČLANOVA VIJEĆA MJESNIH ODBORA

PREDSJEDNIK

Nenad Šćulac, v. r.

-----------------------------------------------------------------------------------------------------------------

**MSGB-VI**

Na temelju članka 53. Zakona o lokalnim izborima („Narodne novine“, broj 144/12.) te članka 25. Odluke o izboru članova vijeća mjesnih odbora na području Grada Buzeta („Službene novine Grada Buzeta“, broj 7/11.), izborno povjerenstvo propisuje

## OBVEZATNE UPUTE BROJ MSGB-VI

**o načinu glasovanja osoba s tjelesnom manom, nepismenih osoba**

**te osoba koje nisu u mogućnosti pristupiti na biračko mjesto**

1. Glasovanje se obavlja osobno.

Iznimno, birač koji zbog kakve tjelesne mane ili zbog toga što je nepismen ne bi mogao samostalno glasovati, može doći na biračko mjesto s drugom osobom koja je pismena i koja će po njegovoj ovlasti i uputi zaokružiti redni broj ispred naziva kandidacijske liste za koju birač glasuje.

2. Birač koji zbog teže bolesti, tjelesnog oštećenja ili nemoći nije u mogućnosti pristupiti na biračko mjesto, može o tome obavijestiti izborno povjerenstvo najranije 3 dana prije dana održavanja izbora ili birački odbor na dan održavanja izbora.

Izborno povjerenstvo zaprimljene zahtjeve birača za glasovanje izvan biračkog mjesta predaje nadležnim biračkim odborima uz cjelokupni izborni materijal.

Predsjednik biračkog odbora određuje najmanje 2 člana biračkog odbora koji će birača posjetiti u mjestu gdje se nalazi i omogućiti mu glasovanje.

Birač je dužan najmanje jednom presaviti glasački listić na kojem je glasovao, staviti ga u posebnu omotnicu i zatvoriti je. Član biračkog odbora dužan je nakon povratka na biračko mjesto predati omotnicu predsjedniku biračkog odbora.

Predsjednik biračkog odbora presaviti glasački listić iz omotnice odmah ubacuje u glasačku kutiju na biračkom mjestu.

Odredbe ovih Uputa primjenjuju se i na način ostvarivanja biračkog prava birača koji pristupi na biračko mjesto, ali mu je zbog invaliditeta onemogućena pristupačnost biračkom mjestu.

3. Glasovanje osoba iz točaka 1. i 2. ovih Uputa predsjednik biračkog odbora je dužan poimenično iskazati u zapisniku o radu biračkih odbora.

4. Ove Obvezatne upute stupaju na snagu danom donošenja, a objavit će se u „Službenim novinama Grada Buzeta“.

KLASA: 026-01/15-01/1

URBROJ: 2106/01-01-15-6

Buzet, 8. listopada 2015.

IZBORNO POVJERENSTVO

ZA IZBOR ČLANOVA VIJEĆA MJESNIH ODBORA

PREDSJEDNIK

Nenad Šćulac, v. r.